CELEX: 32018D1696
Language: fi
Date: 2018-07-13 00:00:00
Title: Neuvoston täytäntöönpanopäätös (EU) 2018/1696, annettu 13 päivänä heinäkuuta 2018, tiiviimmän yhteistyön toteuttamisesta Euroopan syyttäjänviraston (EPPO) perustamisessa annetun asetuksen (EU) 2017/1939 14 artiklan 3 kohdassa tarkoitetuista valintalautakunnan toimintaa koskevista säännöistä

12.11.2018   
               
               
                  FI
               
               
                  Euroopan unionin virallinen lehti
               
               
                  L 282/8
               
            
         NEUVOSTON TÄYTÄNTÖÖNPANOPÄÄTÖS (EU) 2018/1696,
         annettu 13 päivänä heinäkuuta 2018,
         tiiviimmän yhteistyön toteuttamisesta Euroopan syyttäjänviraston (EPPO) perustamisessa annetun asetuksen (EU) 2017/1939 14 artiklan 3 kohdassa tarkoitetuista valintalautakunnan toimintaa koskevista säännöistä
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tiiviimmän yhteistyön toteuttamisesta Euroopan syyttäjänviraston (EPPO) perustamisessa 12 päivänä lokakuuta 2017 annetun neuvoston asetuksen (EU) 2017/1939 (1) ja erityisesti sen 14 artiklan 3 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Asetuksessa (EU) 2017/1939 säädetään, että Euroopan parlamentti ja neuvosto nimittävät yhteisellä sopimuksella Euroopan pääsyyttäjän pätevien ehdokkaiden esivalintaluettelosta, jonka on laatinut valintalautakunta. Valintalautakunta muodostuu 12 henkilöstä, jotka valitaan unionin tuomioistuimen ja tilintarkastustuomioistuimen entisten jäsenten, Eurojustin entisten kansallisten jäsenten, kansallisten korkeimpien oikeuksien jäsenten, korkea-arvoisten syyttäjien ja tunnustetusti pätevien lainoppineiden joukosta. Valittavista henkilöistä yhtä ehdottaa Euroopan parlamentti. Neuvosto määrittää valintalautakunnan toimintaa koskevat säännöt.
                  
               
                     (2)
                  
                  
                     Asetuksessa (EU) 2017/1939 säädetään myös, että neuvosto nimittää Euroopan syyttäjät kunkin jäsenvaltion nimeämän kolmen ehdokkaan joukosta saatuaan ensin valintalautakunnalta perustellun lausunnon.
                  
               
                     (3)
                  
                  
                     Euroopan pääsyyttäjän ja Euroopan syyttäjien valintamenettelyn olisi oltava keskeinen tekijä heidän riippumattomuutensa varmistamisessa.
                  
               
                     (4)
                  
                  
                     Valintalautakunnan toimintaa koskevien sääntöjen avulla olisi varmistettava, että valintalautakunnalla on tarvittava riippumattomuus ja puolueettomuus tehtäviensä suorittamiseksi.
                  
               
                     (5)
                  
                  
                     Näin ollen olisi vahvistettava valintalautakunnan toimintaa koskevat säännöt,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Asetuksen (EU) 2017/1939 14 artiklan 3 kohdassa tarkoitetut valintalautakunnan toimintaa koskevat säännöt vahvistetaan tämän päätöksen liitteessä.
         
         
            2 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 13 päivänä heinäkuuta 2018.
            
               
                  Neuvoston puolesta
               
               
                  Puheenjohtaja
               
               H. LÖGER
            
         
         
            (1)  EUVL L 283, 31.10.2017, s. 1.
      
      
         
            LIITE
            
               VALINTALAUTAKUNNAN TOIMINTAA KOSKEVAT SÄÄNNÖT
            
            I   Tehtävä
            Valintalautakunta laatii esivalintaluettelon pätevistä ehdokkaista Euroopan pääsyyttäjän tehtävään asetuksen (EU) 2017/1939 (1) 14 artiklan 3 kohdan mukaisesti ennen kuin Euroopan parlamentti ja neuvosto nimittävät Euroopan pääsyyttäjän. Valintalautakunta antaa myös asetuksen (EU) 2017/1939 16 artiklan 2 kohdan mukaisesti perustellun lausunnon Euroopan syyttäjän tehtävään nimettyjen ehdokkaiden pätevyydestä. Neuvosto nimittää Euroopan syyttäjät saatuaan kyseisen perustellun lausunnon.
            II   Kokoonpano ja toimikauden pituus
            Valintalautakunta muodostuu 12 henkilöstä, jotka ovat nimittämisajankohtana unionin tuomioistuimen ja tilintarkastustuomioistuimen entisiä jäseniä, Eurojustin entisiä kansallisia jäseniä, kansallisten korkeimpien oikeuksien jäseniä, korkea-arvoisia syyttäjiä tai tunnustetusti päteviä lainoppineita. Kaikkien jäsenten on täytettävä nimittämisajankohtana vähintään yksi edellä mainituista kriteereistä.
            Neuvosto nimittää komission ehdotuksesta valintalautakunnan jäsenet neljäksi vuodeksi. Valittavista henkilöistä yhtä ehdottaa Euroopan parlamentti. Niiden jäsenten tilalle, joiden tehtävät päättyvät ennen tämän ajanjakson päättymistä, nimitetään samaa menettelyä noudattaen mahdollisimman pian edeltäjän jäsenyyden päätyttyä jäljellä olevaksi toimikaudeksi uusi jäsen. Valintalautakunnan jäsenten toimikausi voidaan uusia kerran.
            III   Puheenjohtaja ja sihteeristö
            Valintalautakunnan puheenjohtajana toimii yksi sen jäsenistä, jonka valintalautakunnan jäsenet ovat valinneet tähän tehtävään äänten enemmistöllä. Komissio vastaa valintalautakunnan sihteeristöstä. Sihteeristö tarjoaa valintalautakunnan toiminnalle tarpeelliset hallinnolliset palvelut, asiakirjojen kääntäminen mukaan lukien. Se myös lähettää Euroopan parlamentille ja neuvostolle esivalintaluettelon pätevistä ehdokkaista Euroopan pääsyyttäjän tehtävään ja neuvostolle perustellut lausunnot ehdokkaiden pätevyydestä Euroopan syyttäjien tehtävien suorittamiseen.
            IV   Päätöksenteko ja päätösvaltaisuus
            Valintalautakunta tekee päätöksensä luottamuksellisesti suljetuin ovin. Valintalautakunnan kokoukset ovat päätösvaltaisia vain kun vähintään yhdeksän sen jäsenistä on läsnä.
            Valintalautakunta tekee päätöksensä yhteisymmärryksessä. Jos joku jäsenistä kuitenkin pyytää äänestystä, päätös tehdään läsnä olevien jäsenten yksinkertaisella enemmistöllä. Äänten mennessä tasan puheenjohtajan ääni ratkaisee. Samoja sääntöjä sovelletaan myös kielijärjestelyjen määrittämiseen säännön X mukaisesti.
            V   Asian saattaminen valintalautakunnan käsiteltäväksi ja lisätietojen pyytäminen
            Heti kun hakemukset Euroopan pääsyyttäjän tehtävään on vastaanotettu, sihteeristö toimittaa ne valintalautakunnan kaikille jäsenille. Sama koskee ehdokkaiden nimeämisiä Euroopan syyttäjän tehtävään sekä jäsenvaltioiden toimittamia liiteasiakirjoja.
            Valintalautakunta voi pyytää hakijoita toimittamaan lisätietoja tai muuta aineistoa, joiden valintalautakunta katsoo olevan tarpeen päätöksentekoaan varten, ja Euroopan syyttäjän tehtävää koskevien ehdokkaiden nimeämisten osalta valintalautakunta voi pyytää ehdokkaat nimennyttä jäsenvaltion hallitusta toimittamaan tällaisia lisätietoja tai muuta aineistoa.
            VI   Arviointi ja kuuleminen
            1.   Menettely Euroopan pääsyyttäjän nimittämiseksi
            Vastaanotettuaan ehdokkaiden hakemukset valintalautakunta arvioi ne asetuksen (EU) 2017/1939 14 artiklan 2 kohdassa säädettyjen vaatimusten osalta, kuten avointa virkaa koskevassa ilmoituksessa täsmennetään. Ehdokkaat, jotka eivät täytä kelpoisuusvaatimuksia, suljetaan pois menettelyn seuraavista vaiheista. Valintalautakunta asettaa vaatimukset täyttävät ehdokkaat paremmuusjärjestykseen heidän pätevyytensä ja kokemuksensa mukaisesti hakemuksessa toimitettujen tai säännön V nojalla esitetyn pyynnön mukaisesti esitettyjen asiakirjojen ja tietojen perusteella. Valintalautakunta kuulee riittävän määrän parhaiksi katsottuja ehdokkaita, jotta se voi laatia säännön VII 1 kohdassa tarkoitetun esivalintaluettelon. Kuulemiseen on osallistuttava henkilökohtaisesti.
            Hakijoille, jotka eivät täytä kelpoisuusvaatimuksia tai joita ei kutsuta valintalautakunnan haastatteluun, ilmoitetaan perustelut hylkäämiselle. Ehdokas voi vastata tähän päätökseen esittämällä perustelut, joiden vuoksi hän on eri mieltä valintalautakunnan arvioinnista. Sen jälkeen valintalautakunta arvioi uudelleen ehdokkaan hakemuksen ja ilmoittaa hänelle päätöksestään kirjallisesti. Valintamenettelystä pois suljetut hakijat voivat toimittaa neuvostolle neuvoston asetuksen (ETY, Euratom, EHTY) N:o 259/68 (2) mukaisten virkamiehiin sovellettavien henkilöstösääntöjen, jäljempänä ’henkilöstösäännöt’, 90 artiklan 2 kohdassa tarkoitetun valituksen.
            2.   Menettely Euroopan syyttäjien nimittämiseksi
            Vastaanotettuaan ehdokkaiden nimeämiset valintalautakunta arvioi ne asetuksen (EU) 2017/1939 16 artiklan 1 kohdassa säädettyjen vaatimusten osalta. Valintalautakunta kuulee nimettyjä ehdokkaita. Kuulemiseen on osallistuttava henkilökohtaisesti.
            Jos nimetty ehdokas vetää pois ehdokkuutensa ennen kuulemista, valintalautakunta pyytää sihteeristönsä välityksellä asianomaista jäsenvaltiota nimeämään uuden ehdokkaan.
            VII   Havainnot ja perusteluiden ilmoittaminen
            1.   Euroopan pääsyyttäjä
            Valintalautakunta laatii arvioinnin ja kuulemisen aikana tekemiensä havaintojen perusteella kolmesta viiteen ehdokasta sisältävän esivalintaluettelon, jonka se toimittaa Euroopan parlamentille ja neuvostolle. Valintalautakunnan on esitettävä perustelut ehdokkaiden valitsemiselle esivalintaluetteloon. Ehdokkaille, joita ei valita esivalintaluetteloon, on ilmoitettava perustelut valitsematta jättämiselle.
            Valintalautakunta asettaa ehdokkaat paremmuusjärjestykseen heidän pätevyytensä ja kokemuksensa perusteella. Järjestys osoittaa valintalautakunnan määrittelemän paremmuusjärjestyksen, eikä se sido Euroopan parlamenttia ja neuvostoa. Ehdokkaat, joita ei valita valintalautakunnan laatimaan pätevien ehdokkaiden esivalintaluetteloon, voivat toimittaa neuvostolle henkilöstösääntöjen 90 artiklan 2 kohdassa tarkoitetun valituksen.
            2.   Euroopan syyttäjät
            Valintalautakunta laatii arvioinnin ja kuulemisen aikana tekemiensä havaintojen perusteella lausunnon ehdokkaiden pätevyydestä Euroopan syyttäjien tehtävien hoitamiseen ja toteaa nimenomaisesti, täyttääkö ehdokas asetuksen (EU) 2017/1939 16 artiklan 1 kohdassa säädetyt vaatimukset. Valintalautakunnan on esitettävä lausunnolleen perustelut.
            Jos nimetyt ehdokkaat eivät täytä asetuksen (EU) 2017/1939 16 artiklan 1 kohdassa säädettyjä vaatimuksia, valintalautakunta pyytää sihteeristönsä välityksellä asianomaista jäsenvaltiota nimeämään vastaavan määrän uusia ehdokkaita.
            Valintalautakunta asettaa ehdokkaat paremmuusjärjestykseen heidän pätevyytensä ja kokemuksensa perusteella. Järjestys osoittaa valintalautakunnan määrittelemän paremmuusjärjestyksen, eikä se sido neuvostoa.
            VIII   Rahoitusta koskevat säännökset
            Valintalautakunnan jäsenet, jotka joutuvat tehtäviensä hoitamiseksi matkustamaan asuinpaikkansa ulkopuolelle, saavat korvauksen kuluistaan ja päivärahan neuvoston asetuksen (EU) 2016/300 (3) 9 artiklan mukaisesti.
            Neuvosto vastaa tästä aiheutuvista kuluista.
            IX   Henkilötiedot
            Komissio vastaa valintalautakunnan työn yhteydessä tapahtuvasta henkilötietojen käsittelystä Euroopan parlamentin ja neuvoston asetuksen (EY) N:o 45/2001 (4) mukaisesti. Valintalautakunnan työn yhteydessä käsiteltyjen tietojen turvallisuuteen ja saatavuuteen sovelletaan samoja sääntöjä kuin komission tapauksessa.
            X   Kielijärjestelyt
            Puheenjohtajansa ehdotuksesta valintalautakunta määrittää valintalautakunnan työkielen tai -kielet ottaen huomioon sen jäsenten yhteiset kielet.
            
               (1)  Neuvoston asetus (EU) 2017/1939, annettu 12 päivänä lokakuuta 2017, tiiviimmän yhteistyön toteuttamisesta Euroopan syyttäjänviraston (EPPO) perustamisessa (EUVL L 283, 31.10.2017, s. 1).
            
               (2)  Neuvoston asetus (ETY, Euratom, EHTY) N:o 259/68, annettu 29 päivänä helmikuuta 1968, Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta ja komission virkamiehiin väliaikaisesti sovellettavista erityistoimenpiteistä (EYVL L 56, 4.3.1968, s. 1).
            
               (3)  Neuvoston asetus (EU) 2016/300, annettu 29 päivänä helmikuuta 2016, EU:n korkean tason julkisen viran haltijoiden palkkajärjestelyistä (EUVL L 58, 4.3.2016, s. 1).
            
               (4)  Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).